Američki raketni štit u interesu i Rusije
Novi obrambeni sustav neće imati ofenzivne kapacitete tvrdi general pukovnik Henry Obering, direktor američkog obrambenog raketnog prog
Češka vlada objavila je u srijedu da otvara pregovore sa Sjedinjenim Državama o postavljanju elemenata američkog raketnog obrambenog sustava na češkom teritoriju. U međuvremenu, američki dužnosnici kažu da je sustav namijenjen obrani od prijetnje sa Srednjeg istoka. Češka vlada pristala je u srijedu da počne pregovore sa Sjedinjenim Državama o postavljanju dijelova američkog globalnog raketnog štita. Drugi dio sustava bit će razmješten u Poljskoj. Rusija se snažno protivi američkoj nakani da postavi svoj obrambeni raketni sustav u tim dvjema zemljama. Ruski predsjednik Vladimir Putin izjavio je prošlog mjeseca da Sjedinjene Države postavljanjem navedenog sustava riskiraju novu utrku u naoružavanju. Pomoćnik američke državne tajnice, Daniel Fried, izjavio je da predloženi raketni štit u Srednjoj Europi ne treba gledati u kontekstu utrke u naoružavanju s Rusijom već kao obranu protiv novih prijetnji s kojima se – naglasio je – svi suočavamo. Fried, koji se nalazi na čelu Ureda za europska i euroazijska pitanja, kaže da bi Sjedinjene Države pozdravile rusko sudjelovanje u ovom projektu. Jedan viši američki vojni dužnosnik rekao je da se sustavom želi obraniti Sjedinjene Države i saveznike od prijetnje krstarećih raketa dalekog dometa uglavnom od zemalja izopćenih iz međunarodne zajednice poput Irana i Sjeverne Koreje. Novi obrambeni sustav neće imati ofenzivne kapacitete tvrdi general pukovnik Henry Obering, direktor američkog obrambenog raketnog programa. Obering kaže da će uspostava takvog sustava za učinkovitu obranu od nadolazećih projektila smanjiti ilegalnu trgovinu balističkim raketama i učiniti ih manje efikansima. Od 32 testa obrambenog raketnog štita 24 su bila uspješna. Daniel Fried dodaje da bi predloženi sustav imao i stabilizirajući učinak u slučaju srednjeistočne krize zato jer bi bio uklonjen osjećaj postojanja trenutne i masivne ranjivosti. Predsjednik Bush je u srijedu ponovno dao jamstva ruskom predsjedniku Putinu da novi obrambeni sustav nije usmjeren protiv Rusije. Dvojica predsjednika u telefonskom razgovoru suglasili su se oko važnosti vođenja daljnjeg dijaloga po ovom pitanju.